Vážny, Ľubomír, podpredseda vlády SR pre investície (2014-11-08):
Vážená podpredsedníčka Národnej rady Slovenskej republiky, vážené panie poslankyne, páni poslanci, nechcem zdržovať, ale cítim potrebu zareagovať na veľkú znôšku nezmyslov, najmä v kontexte s projektom PPP R1. Mohol by som hovoriť aj o tých ďalších výhradách, ale už sa mi žalúdok zdvíha. Reagujem preto, lebo som toho autor a cítim sa zodpovedný za tento PPP projekt nielen ja, samozrejme, ale celý tím ľudí okolo mňa, čo vtedy robil. A chýba tu veľa faktov. S číslami narábate úplne nezmyselne. A jednoducho zamyslite sa už nad tým, čo vlastne hovoríte. Predovšetkým pán poslanec Matovič hovoril, že: „Zaplatili ste 3,3 mld.“ To je úplný nezmysel. K dnešnému dňu je tu zaplatených dvakrát 115 mil. eur. To znamená: „Zaplatili ste 230 mil. eur, a nie 3,3 mld.“ A to je ten zásadný rozdiel, ako narábate s číslami na rozdiel od nás. Pán poslanec Viskupič, vyjadrili ste sa pred chvíľou, že premiér Fico chce schovať 3,3 mld. do 800-tisíc. To je ďalší nezmysel. Čo vlastne trepete vôbec? Máte vôbec predstavu o tých hodnotách? Mňa to už niekedy rozčuľuje. Ale nechcem sa dať uniesť. Čiže sú to absolútne nezmysly. Potom prečo sme sa rozhodli R1 stavať cez PPP? Áno, je pravda, že cez eurofondy je najlacnejšie financovanie tejto cesty, ale na eurofondy sme mali disponibilných 700 mil. eur. Tých 700 mil. eur pokrylo ledva R1 okolo Žiaru nad Hronom, pokrylo ledva R3 na Orave, obchvat Trstená, pokrylo ledva R4 Košice – Milhosť a niektoré ďalšie úseky. Ale tu vznikla medzera a potreba realizovať rýchlejšie a viac. Preto sme sa rozhodli ísť cez model PPP. Čiže nie je to tak, že my sme mali veľa disponibilných zdrojov z eurofondov a tie sme zavrhli a chceli sme to realizovať cez PPP. Tá potreba Slovenska bola podstatne vyššia, ako sme mali disponibilných zdrojov na to. Preto sme sa rozhodli ísť na to cez PPP. Keď si urobíte ten model PPP, ja to tu nechcem vysvetľovať, je to veľmi zložitý a náročný model a nemôžete z neho vyťahovať len niektoré ukazovatele a pri tom miešať hrušky s jablkami. Fakt je ten, že investičné náklady tejto stavby, a za tým si stojím, sú cirka 850 mil. eur, pretože zhruba 500 mil. korún, to si pamätám, nemám teraz tie údaje, stál kilometer R1 na tomto úseku, je 54 kilometrov celá R1, čiže krát 16 mil. eur zhruba tak nám to dá tých 850 mil. eur. A to sú investičné náklady, ktoré by sme dosiahli, či by sme to stavali cez PPP alebo cez eurofondy, alebo čisto cez štátne prostriedky, to je jedno, tie investičné náklady by boli plus-mínus 10 % rovnaké. Problém je ten, že, áno, sú tam aj finančné náklady, ktoré sa splácajú z úrovne štátu 30 rokov. A tie predstavujú, áno, niečo cez 3 mld. eur. Ale zase len treba si to namodelovať, neporovnávať 800 mil. konvenčným modelom a 3,2 mld. alebo 3 mld., alebo 3,5 mld., to je v tomto prípade jedno, tie sme nezaplatili. Opakujem, zaplatili sme, štát, dvakrát 115 mil. eur, čo znamená 230 mil. zatiaľ za dva roky, a nie 3,3 mld. A ak by ste si postavili na úrovni stredoškoláka ekonóma nejaký takýto model, tak vám vyjde, že keby to štát platil zo svojich a za 30 rokov to porovnáte s tým, čo s tým všetkým súvisí, diskontná sadzba, tak sa dostanete presne na tú istú cenu. Správa sa to ako hypotéka, len to má určité prísnejšie pravidlá. Takisto je nezmysel, že 9-percentný inflačný koeficient znáša štát. Tam je to riziko rozložené a inflačné riziko má určite aj koncesionár, nielen štát, to sa nebojte, a nikto dnes nevie povedať, aká bude cena peňazí v roku 2041, pretože od roku 2010 alebo od roku 2009, keď to bolo uzatvárané, 30 rokov nám dá takúto hodnotu. Takže vždy sa ide do neznáma a určité riziko v tomto je uchopené. Ale takisto by to bolo. Nikto nevie povedať, aké bude inflačné riziko v roku 2040, keby to staval iba štát, tak treba tie modely postaviť a si z toho urobiť nejaký výsledok. A nemiešajte hrušky s jablkami. Je to ťažká téma, ale možnože sa treba do nej zahĺbiť. A na niečo solídnejšie tak prídete, ako teraz prednášate. S tým, že ja mám z toho celý pocit stále, že vytvárate atmosféru strachu niečo urobiť, ja osobne tú atmosféru strachu nemám, ale zažil som to. Niektorí vaši kolegovia, ktorí boli v exekutíve, sa ma pýtali skrz tie korekcie a nechcem zabŕdnuť do eurofondov teraz, lebo by sme tu ozaj boli veľmi dlho. Tak sa ma pýtali, prečo, ako to je, či bude korekcia, tá pokuta za chybovosť za niektoré projekty. Ja som povedal, však tam sú aj tie projekty, ktoré boli spustené za vás, teraz nejdem to porovnanie robiť. A výsledok, tá priama reakcia bola toho kolegu, ktorý bol v exekutíve: Jéj, ja som šťastný, že som tie zmluvy nepodpísal. Toto má byť výsledok našej roboty, že sa budeme báť podpísať hocičo? Snažme sa to urobiť tak, aby za nami niečo ostalo, aby za nami ostali nejaké hodnoty, lebo ja za tých 13 mesiacov alebo za tie dva roky vtedy nejaké reálne hodnoty okrem tých ideových hodnôt, ale reálne technicky merateľné, hodnotiteľné hodnoty nevidím žiadne, hoci sa snažím, ako chcem. V doprave môžem o tom rozprávať dve hodiny, aká mesačná krajina bola zanechaná na Slovensku po riadení exekutívy v podobe pána Figeľa. Ale to je fakt na dlhú diskusiu a chcel som sa dotknúť iba tých PPP projektov, pretože naozaj sa tu spájajú nezmysly a ničím nepodložené čísla. Ešte na záver poviem jednu vetu. A tá veta znie, že zaznelo tu, že zverejňovanie zmlúv, toto tu za prvej vlády Roberta Fica nebolo. Ubezpečujem vás, že pod mojou priamou riadiacou gesciou boli PPP projekty, a ubezpečujem vás, a môžete sa na to pozrieť v archíve na webe ministerstva dopravy vtedajšieho, že všetky zmluvy súvisiace s PPP boli zverejnené, v celom komplexe boli zverejnené, všetky tie kroky boli zverejnené na webovej stránke aj bez toho, že by ste zaviedli nejaký zákon o zverejňovaní zmlúv a o neplatnosti zmluvy tej, ktorá nebude zverejnená. Čiže môžem povedať aj to, že sme išli v tomto duchu už pred prijatím takéhoto zákona. Posledné, čo poviem. Naozaj nie je to len nejaký výmysel. Svetová organizácia pre projekty väčšieho charakteru naozaj udelila svetovú cenu za náš PPP projekt R1. Tento projekt oni hodnotia, je tam 1 500 hodnotiteľov z celého sveta, z Ázie, z Ameriky aj z Európy. A snáď nespochybňujete to, že tých 1 500 hodnotiteľov som ja alebo hocikto iný podplatil. Sú to odborníci, ktorí robia 20, 30, 40 rokov v tejto branži. A tých 1 500 hodnotiteľov sa zhodlo na tom, že na svete infraštruktúrny PPP projekt je naša R1, kde spočítali investičné náklady, kde spočítali finančné náklady. A hodnotili 700 projektov, pretože hodnotia sa tam väčšie projekty, samozrejme. Ale ja chcem povedať len to, že som hrdý na tento PPP projekt, že sa nám ho podarilo zrealizovať. Nie je to jednoduché. Verte mi, že dlhú dobu na Slovensku nikto také nič nespustí. A som hrdý, v kancelárii mi visí aj to ohodnotenie World Awards for PPP Infrastructure s podpismi zástupcov týchto svetových hodnotiteľských organizácií. A hovorte si, čo chcete, ale vojdite trošku do tej zmluvy, nemiešajte len hrušky s jablkami a nerobte z toho populizmus, lebo toto je vysvedčenie, ktoré Slovenská republika dostala za túto cenu. A tú cenu a tú cestu užívame všetci. A ja som rád, že takáto cesta existuje. Ďakujem za pozornosť.